Chongqing

**Chongqing** (forenklet kinesisk: 重庆; tradisjonell kinesisk: 重慶; pinyin: *Chóngqìng*; Wade-Giles: *Ch'úng-ch'ìng*; kinesisk postalromanisering: *Chungking*) er en kinesisk storby som er hovedstad i den selvstendige byprovinsen med samme navn i det sentrale Kina. Befolkningen innen bygrensene anslås (2004) til 3&nbsp;378&nbsp;000. 

Den kinesiske enkelttegnsforkortelsen er 渝 for *Yu*.

## Historie
Chongqings historie går tilbake til oldtidsriket Ba og tiden før Qin-dynastiet, da området ble en del av Kina. Byen fikk sitt nåværende navn i 1189. Chongqing var provisorisk hovedstad for Republikken Kina under annen verdenskrig etter at japanernes inntog i Nanjing. De japanske bomberaidene, som pågikk i flere år, har gitt byen ry som «bombeste». 

I 1954 ble den en gjort til provinsby i Sichuanprovinsen, og den forble det frem til 1997, da den ble løftet opp til provinsnivå ved sammenslåing av Chongqing by med naboene Fuling, Wanxian og Qianjiang.

## Klima

Chongqing ligger i den subtropiske klimasone. Årlig gjennomsnittstemperatur er på 19,0°C. Årlig nedbørsmengde ligger på 1&nbsp;138 millimeter i snitt, hvorav 69 prosent i månedene mai til september.

Chongqings klima kjennetegnes med korte og relativt milde vintre og fuktige varme somre. Fra oktober til april fremhersker en svært høy luftfuktighet med hyppig tykk tåke; derfor har byen også tilnavnet «tåkehovedstad» *(Wudu)*.

Chongqing har utpregede tørke- og regnperioder.

Den varmeste måneden er august med maksimalt 32,8°C og minimalt 24,5°C middels dagstemperatur. Tildels når ekstremmålingene opp til 40°C. Kaldeste måned er januar med maksimalt 9,5°C og minimalt 5,6°C dagmiddeltemperatur.

Sommeren 2006 var sterkt preget av tørke i Chongqing. En rekke elver tørket ut. Myndighetene mente at det dreide seg om den verste tørken i hele Kina på flere tiår. Den høyeste offisielt målte temperatur ble målt 15. august 2006 på værstasjonen i Qijiang: 44,5°C. Den tidligere rekorden på 44,1°C var fra 19. august 1953 ved værstasjonen i Pengshui.

Sterk nedbør førte til store oversvømmelser i Chongqing sommeren 2007 i Chongqing. Den 18. juli 2007 ble det målt 266,6 millimeter på en dag – sterkeste nedbør siden målingene tok til i 1892. Forrige rekord på 206,1 mm var fra 21. juli 1996.

## Samferdsel
Verdens lengste buebro, Chaotianmenbroen, krysser Yangtze i Chongqing.

### Lufthavn
Byen betjenes av Chongqing Jiangbei internasjonale lufthavn, som ligger ca. 25 km fra bykjernen.

### Jernbane
Chengdu-Chongqing-jernbanen ender i Chongqing.

### Vei
Kinas riksvei 210 går gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender i Nanning i Guangxi. 

Kinas riksvei 212 ender her. Den begynner i Lanzhou i Gansu og fører sørover via Nanchong i Sichuan og ender i Chongqing.

Kinas riksvei 319 fører gjennom byprovinsen. Riksveien begynner i Xiamen i Fujian, løper nordvestover gjennom provinsene Jiangxi, Hunan og Chongqing, til den ender i Chengdu, hovedstaden i provinsen Sichuan.

## Administrative enheter
Byprovinsen Chongqing har jurisdiksjon over 19 distrikter (区 *qū*), 17 fylker (县 *xiàn*) og 4 autonome fylker (自治县 *zìzhìxiàn*). 

## Se også
* Xinan

## Litteratur
* Joshua H. Howard: *Workers at War*, Stanford University Press, 2004, ISBN 0-8047-4896-9
* Ursula Panhans-Bühler: *Chilis aus Chongqing*, Stroemfeld-Verlag, 2001, ISBN 3-87877-776-0
* Lutz Simon: *Einmal einfach Chongqing – Wuhan. Mit dem Verkehrsschiff auf dem Yangtze*, Verlag Lutz Simon, Frankfurt am Main, 2000, ISBN 3-9800487-5-6
* Mao Zedong: *Über die Verhandlungen in Tschungking*, Verlag für Fremdsprachige Literatur, 1961, ISBN B0000BLB4S

## Referanser


## Eksterne lenker
*